OpenLLM-France/wikimedia huggingface dataset:
# Henry Box Brown

Henry "Box" Brown (Virginia, AEB, c. 1816 - Toronto, Ontario, Kanada, 1897ko ekainaren 15a) XIX. mendean esklabotzatik alde egitea lortu zuen virginiar esklaboa izan zen.

## Biografia

1830ean, Richmonden (Virginia, AEB), Henry Brown izeneko 15 urteko esklaboa tabako sail batean lan egiten hasi zen. Egun batez Nancy ezagutu zuen, alboko sailean lan egiten zuen beste esklabo bat. Ezkongaialdi laburraren ondoren eta bi jabeen baimena lortuta, elkarrekin ezkondu ziren. 1848rako bikoteak hiru seme-alaba zituen, eta laugarrena bidean zen. Baina Nancy eta hiru haurrak esklabo salerosle bati saldu zizkion jabeak eta laurak Ipar Karolinara eraman zituzten. Galtzeko ezer ez zeukanez, Henry Brownek kosta ahala kosta askatasuna lortuko zuela erabaki zuen orduan.
Eta horretarako plan bitxia bururatu zitzaion: bere burua postaz bidaliko zuen Filadelfiara. Bidalketaren abiapuntuan eta helmugan konplize bana behar zuen esklaboak. Richmonden Samuel Alexander Smith abolizionistarekin jarri zen harremanetan, askatasuna lortua zuen esklabo ohi baten bidez. Smithi 86 dolar eman zizkion, operazioaren gastu guztiak ordain zitzan, eta Philadelphia Anti-Slavery Society elkartearekin hitz egiteko eskatu zion, kideetako batek bidalketa onar zezan.
1849ko martxoaren 23an, Henry Brown metro bat luze, metro erdi zabal eta ia metro bat altu zen kutxan sartu zen. Smith igorleak Adams Express konpainiaren bidez eta Filadelfiako elkarteko buru James Miller McKim-en izenean bidali zuen paketea. Barrutik oihal lodi batez forratuta zegoen kutxa, kolpeak leuntzeko, eta Brownek galleta gutxi batzuk eta urontzi betea eraman zituen gurdi, tren eta lurrunontzi bidezko 27 orduko bidaian. Martxoaren 25eko goizaldean, McKimek eta elkarteko beste zenbait kidek kutxa zabaldu zuten; Brown askeak esandako lehen hitzak “zer moduz zaudete, jaunak?” izan omen ziren.

### Askatasunean

Henry Box Brown esan zioten handik aurrera. Abolizionismoaren ikono bihurtu zen eta hitzaldiak ematen hasi zen batetik bestera. 1850ean Fugitive Slave Act (Esklabo Iheslarien Legea) delakoa onartu zutenean, Brownek Londresera alde egin zuen, atzera Virginiako tabako sailera eramango zuten beldur. Ingalaterran, hasieran, jarduera abolizionistari eutsi bazion ere, handik urte batzuetara militantzia baztertu eta lan etekintsuagoetan hasi zen (hipnotizatzaile eta prestidigitadore jardun zuen). Berriro ezkondu zen emakume britainiar batekin; erabakia gogor kritikatu zuen hainbatek, Brownek ez zuelako sekula ahaleginik egin bere familia topatzeko, guztien askatasuna erosteko adina diru aspaldi bildua zuen arren.

## Erreferentziak

* 1 2 3 4 Irazustabarrena, Nagore. (2013-11-24). «Bere burua postaz bidali zuen esklaboa» Argia CC-BY-SA lizentzia.
* Datuak: Q3132652
* Multimedia: Henry Box Brown / Q3132652
# John Brown

John Brown (Torrington, Connecticut, Ameriketako Estatu Batuak, 1800eko maiatzaren 9a - Charles Town, Virginia, Ameriketako Estatu Batuak, 1859ko abenduaren 2a) abolizionista izan zen, Ameriketako Estatu Batuetan esklabotasuna ezeztatzeko bide bakarra armetan altxatzea zela aldezten zuena. Halaxe egin zuen berak, eta atxilotu eta urkatu egin zuten. Haren matxinada armatua izan zen Estatu Batuetako Gerra Zibilaren eragileetako bat.
Gaur egun, hari buruzko ikuspegiak askotarikoak dira: batzuen ustez, askatasunaren aldeko martiri bat da (hala ageri da, adibidez, John Brown's Body abestian); beste batzuek, aldiz, erotzat eta terroristatzat dute.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011-12-27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q189366
* Multimedia: John Brown (abolitionist) / Q189366
# Schuyler Colfax

Schuyler Colfax Jr. (New York, 1823ko martxoaren 23a - Mankato, Minnesota, 1885eko urtarrilaren 13a) estatubatuar kazetari, negozio-gizona eta politikaria izan zen. Ameriketako Estatu Batuetako 17. presidenteordea izan zen 1869tik 1873ra.
Umetatik bizi zen Indianan, eta editorea eta egunkarien jabea izan zen. Whig alderdiko kidea izan zen, eta, ondoren, Alderdi Errepublikanoaren sortzaileetako bat. 1855etik 1869ra Estatu Batuetako Kongresuko kide izan zen eta 1863tik 1869ra Kongresuko presidente izan zen. Kongresuan esklabotzaren aurka agertu zelako izan zen ezaguna, eta esklabotza ezabatzeko zuzenketaren alde bozkatu zuen.
1869 1873 aldirako presidenteorde hautatu zuten Ulysses S. Grant presidentearekin batera. Politikatik erretiratu ondoren, negozioetan eta hitzaldiak ematen aritu zen.
* Datuak: Q310852
* Multimedia: Schuyler Colfax / Q310852
# Richard Henry Dana

Richard Henry Dana Jr. (Cambridge, Massachusetts, 1815eko abuztuaren 1a - Erroma, 1882ko urtarrilaren 6a) estatubatuar abokatu, politikari eta idazlea izan zen. 1826an Ralph Waldo Emersonek gainbegiratutako eskola pribatu batean sartu zen eta 1830ean Harvard Collegen. 1834an, merkataritza-marinel gisa ontziratu zen. Two Years Around the Mast liburuan bere marinel bizitza eta itsasontzian ikusitako abusuak kontatu zituen. 1840tik itsas zuzenbidean espezializatutako abokatu gisa lan egin zuen. Esklabotzaren aurkakoa izan zen eta Free Soil alderdia sortu zuen eta Ameriketako Estatu Batuetako Gerra Zibilan gobernuko fiskal izan zen.

## Lan hautatuak

* 1840. Two Years Before the Mast .
* 1841. The Seaman's Friend: Containing a Treatise on Practical Seamanship, with Plates; A Dictionary of Sea Terms; Customs and Usages of the Merchant Service; Laws Relating to the Practical Duties of Master and Mariners. 1st edition; 6th edition, 1851
* 1847. The Seaman's Friend: Containing a treatise on practical seamanship, with plates, a dictionary of sea terms, customs and usages of the merchant service
* 1839. Cruelty to seamen: being the case of Nichols & Couch. American Jurist and Law Magazine, October 1839, 22:92–107.
* c. 1842. An autobiographical sketch.
* 1859. To Cuba and back.
* 1869. Twenty-Four Years After.
* 1968. The journal..
* 2005. Journal of a Voyage Round the World, 1859-1860.
* Datuak: Q527981
* Multimedia: Richard Henry Dana, Jr. / Q527981
# Benjamin Franklin

Benjamin Franklin (1706ko urtarrilaren 17, Boston - †1790eko apirilaren 17, Philadelphia) politikari, jakintzari eta asmatzaile estatubatuarra.

## Biografia

Hamazazpi semeetatik hamabosgarrena zen. Bakarrik oinarrizko ikasketak egin zituen, 10 urte zituenera arte. Ondoren, argizarigintzan jardun zen bere aitaren negozioan lagunduz. 12 urterekin, bere anaia Jamesen inprimategian ikastun gisa hasi zen lanean. 15 urte zituenean, Jamesek New England Courant fundatu zuen, Britania Handiko kolonietako lehen egunkari independentea. Gainera, Benjaminek Mrs. Silence Dogood goitizenarekin idatzi zuen, adin ertaineko alargun bat zela argudiatuz, inork ere ez bere egiazko nortasuna jakin gabe James konturatu zenera arte. Orduan, Benjaminek baimenik gabe alde egin zuen eta 17 urte zituela Filadelfian jarri zen bizitzen.
1724an, Benjamin Ingalaterrara bidaiatu zuen inprimatzaile ikasketak egitera. 1726an, Filadelfiara itzuli zen eta 1729ko Irailean Pennsylvania Gazette erosi zuen, 1748ra arte argitaratu zuena. 1732tik 1757ra arte Poor Richard's Almanac argitaratu zuen, urtero argitaratzen zuen almanaka. 1727an Amerikako kolonietan diru-paperaren jaulkipenaz arduratu zen.

## Jokatu zuen papera
### Politikan

Ipar Amerikako koloniak Britainia Handitik independizatzeko prozesuaren bultzatzaileetako bat izan zen.

### Asmakizunak

1752an, tximistorratza asmatu zuen gertakari elektrikoak ikertzen zebilela.
* Datuak: Q34969
* Multimedia: Benjamin Franklin / Q34969
# Hannibal Hamlin

Hannibal Hamlin (Paris, Massachusetts, 1809ko abuztuaren 27a - Bangor, Maine, 1891ko uztailaren 4a) estatubatuar politikaria izan zen. Ameriketako Estatu Batuetako 15. presidenteordea izan zen.
Aitaren etxaldea zuzendu zuen egunkari-editore izan aurretik. Ondoren zuzenbidea ikasi zuen eta abokatu gisa lan egin zuen 1833tik aurrera.
Ameriketako Estatu Batuetako Ordezkarien Etxeko kide izan zen 1842tik 1847ra. 1848tik 1857ra Senatuko kide izan zen. Maineko gobernadorea ere izan zen 1857an.
Esklabotzaren aurkako aktiboa izan zen. 1860ko hauteskundeetan Abraham Lincolnen hautagaitzako presidenteorde izan zen. Alderdi Errepublikanoko lehen presidenteordea izan zen. Ez zuen errepikatu presidenteorde gisa eta Senatura itzuli zen 1869 eta 1881 artean. Chester Arthur presidenteak enbaxadore Espainian izendatu zuen 1881ean.

## Kanpo estekak

* Datuak: Q273546
* Multimedia: Hannibal Hamlin / Q273546
# Susan McFarland Parkhurst

Susan McFarland Parkhurst (1836ko ekainaren 5a – 1918ko maiatzaren 4a) idazle eta konpositore estatubatuarra izan zen.

## Bizitza

Susan McFarland Parkhurst Leicesterren (Massachusetts) jaio zen, eta 1860ko hamarkadan kanta herrikoiak eta areto-pianoko soloak konposatu zituen. Lehen aldiz grabatu zuten laguntzaile eta bakarlari gisa New Yorkeko kontzertu metodista batean, 1860an.
E.A. Parkhurst-ekin ezkondu zen eta alaba bat izan zuen, Effie. Senarra 1864an hil zen AEBko Gerra Zibilean. Waters's Music Store-n lanean ari zenean, Stephen Foster ezagutu eta kantak idazten hasi zen, batez ere gaurkotasun eta erlijio gaiei buruzkoak. Susan eta bere alabak "Aita mozkorra da eta ama hilda dago" kanta interpretatu zuten kontzertu batean, eta New Yorkeko neurritasunaren aldeko bileratan estandar bihurtu zen. Parkhurst Brooklynen hil zen
New York-eko Stephen Fosterren editoreak E.A. Parkhurst-en konposizioen katalogo bat argitaratu zuen 1864an. Bere abestien jatorrizko inpresioak New Yorkeko Liburutegi Publikoko Musika Dibisioan daude, eta bere lan instrumentalak Massachusetts-eko American Antiquarian Society-an artxibatzen dira.

## Obrak

Susan McFarland Parkhurst neurritasun eta abolizioa bezalako gaiei buruzko abestiengatik nabarmendu zen, eta abesti sakratuak ere idatzi zituen. Aukeratutako lanak honako hauek dira:
* "Aita mozkorra da eta ama hilda" (letrak eta musika)
* "Emantzipazio abesti berria" (1864)
* "Ahotsak daude" (1864)
* "Espirituaren ahotsak" (1864)
* "Ez negar gehiago egin Lillygatik" (1864)
* "Ateneoa" (1863)
* "Urrezko harpa" (1863)
* "Zioneko euri jasa freskagarriak" (1867)
1916ko irailean "Stephen Fosterren azken egunetako oroitzapen pertsonalak" argitaratu zuen The Etudealdizkarian.

## Erreferentziak

* ↑ Fuller, Sophie. (1992-06). «Unearthing a world of music: Victorian and Edwardian women composers» Women: A Cultural Review 3 (1): 16–22. doi:10.1080/09574049208578100. ISSN 0957-4042. (Noiz kontsultatua: 2023-03-07).
* ↑ The Norton/Grove dictionary of women composers. (First American edition. argitaraldia) 1994 ISBN 0-393-03487-9. PMC 33066655. (Noiz kontsultatua: 2023-03-07).
* ↑ Tick, Judith. (2001). Parkhurst, Susan McFarland. Oxford University Press (Noiz kontsultatua: 2023-03-07).

## Kanpo estekak

* Free scores by Susan McFarland Parkhurst at the International Music Score Library Project (IMSLP)
* Datuak: Q7648164
# Mary Hayden Pike

Mary Hayden Pike, jaiotzez Mary Hayden Green, (Eastport, Maine, 1824ko azaroaren 30a – 1908ko urtarrilaren 15a) estatubatuar idazlea izan zen, Mary Langdon eta Sydney A. Story, Jr. izengoitiak erabiltzen zituena.

## Bizitza

Hannah Claflin Hayden eta Elijah Dix Green merkatariaren alaba, Eastporten jaio zen 1824an. Calaisen ikasi zuen eta han baiaiatu zuten erreka izoztu batean, hamabi urte zituela. 1843an Charlestowneko Emakumeen Seminarioan (Massachusetts) graduatu zen, eta 1846an Frederick A. Pike politikariarekin ezkondu zen.
Pikeren idazlanik ezagunena da Ida May, esklabotzaren aurkako eleberri sentimentala, 1854an argitaratua. Pertsonaia nagusia Pennsylvanian bahitu zuten, azala tindatu zioten eta esklabotzat saldu zuten. Liburu hau berehala alderatu zuten Osaba Tomen etxolarekin, eta William Cullen Bryant poetak eleberri hau Harriet Beecher Stowek idatzitakoa zela suposatu zuen. Lehen bi urteetan 60.000 ale saldu zuten. Frederick Douglass' Paper aldizkariak asko sustatu zuen eleberria.
Geroago Pikek beste bi eleberri argitaratu zituen: Caste (1856), legez beltza zela enteratu zuen emakume zuri bati buruzkoa, eta Agnes (1858), Ameriketako Estatu Batuetako indigenei buruzkoa.

## Lanak

* Ida May: a Story of Things Actual and Possible (1854, Mary Langdon izengoitiaz)
* Caste: A Story of Republican Equality (1856, Sydney A. Story, Jr. izengoitiaz)
* Agnes (1858)

## Erreferentziak

* ↑ (Ingelesez) Clymer, Jeffory A. (2013). Family Money: Property, Race, and Literature in the Nineteenth Century. New York: Oxford University Press, 59 or. ISBN 978-0-19-989770-4..
* ↑ (Ingelesez) Morgan-Owens, Jessie. (2019). Girl in Black and White: The Story of Mary Mildred Williams and the Abolition Movement. W. W. Norton & Company ISBN 9780393609257..
* 1 2 (Ingelesez) Clymer, Jeffory A. (2013). Family Money: Property, Race, and Literature in the Nineteenth Century. New York: Oxford University Press, 171 or. ISBN 978-0-19-989770-4..

## Kanpo estekak

* Datuak: Q6779742
# Juan Maria Ollora

Juan Maria Ollora Otsoa de Aspuru (Gasteiz, Araba, 1949ko azaroaren 19a) politikari jeltzalea eta ekonomialaria da. Ekonomia Zientzietako lizentziaduna. Eusko Ikaskuntzako eta Euskalerriaren Adiskideen Elkarteko kidea. Arabako Merkataritza Ganberako azterlanetarako zerbitzuko ekonomialaria izan zen, eta UNEDeko irakasle ere bai.
Arabako ahaldun nagusi eta Euzko Alderdi Jeltzalearen Euskadi Buru Batzarreko (EBB) kide izana. Eusko Legebiltzarreko kide ere izan da hainbat legealditan, eta bere alderdiaren bozeramaile, ekonomia gaietan. Alderdiaren barruan eragin handia egotzi izan zaio ildo ideologikoak eta estrategikoak finkatzerakoan. ETAk su-etena iragarri aurretik EAJk ezker abertzalearekin izan zituen mintzaldietan ere bere izan zen jeltzaleen ordezkarietako bat. 1999. urtean, EBBko kargua eta hogeita hiru urtez Arabako Enpresariak elkartean (SEA) eginiko lana bertan behera uztea erabaki zuen, enpresa pribatuan jarduteko.

## Idazlanak

* Vitoria y su crecimiento: pasado, presente y futuro (Arabako Komertzio eta Industria Ganbara Ofiziala, 1976)

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011-12-27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q11037961
# Krisma-ontzi

Krisma-ontzia da elizan krisma olioak gordetzeko erabiltzen den ontzi liturgikoa. Eliza katoliko erromatarrean nahiz ortodoxoan eta ekialdeko elizetan zeremonia jakin batzuetan erabiltzen da.

## Erreferentziak

* ↑ «OEH - Bilaketa - Krisma» www.euskaltzaindia.eus (Noiz kontsultatua: 2024-11-20).

## Kanpo estekak

* Datuak: Q2243845
* Multimedia: Chrismatories / Q2243845
# Nanchong

Nanchong (txinera sinplifikatuz: 南充; pinyineraz: Nánchōng), Sichuan probintzian kokatutako prefektura mailako hiria da. Guztira, 7.300.000 biztanle inguru dauzka 2004ko erroldaren arabera eta 12.479 kilometro koadroko azalera.

## Banaketa administratiboa

* Shunqing Barrutia (顺庆区) Shùnqing Qū
* Gaoping Barrutia (高坪区) Gāopíng Qū
* Jialing Barrutia (嘉陵区) Jiālíng Qū
* Langzhong Hiria (阆中市) Lángzhōng Shì
* Nanbu Konderria (南部县) Nánbù Xiàn
* Xichong Konderria (西充县) Xīchōng Xiàn
* Yingshan Konderria (营山县) Yíngshān Xiàn
* Yilong Konderria (仪陇县) Yílǒng Xiàn
* Peng'an Konderria (蓬安县) Péng'ān Xiàn

## Klima

Datu klimatikoak (Nanchong (1971–2000)) :
| Hila | Urt | Ots | Mar | Api | Mai | Eka | Uzt | Abu | Ira | Urr | Aza | Abe | Urtekoa |
| Batez besteko tenperatura maximoa (°C) | 9.2 | 11.7 | 16.4 | 22.3 | 26.6 | 28.9 | 31.5 | 32.4 | 26.5 | 21.1 | 16.0 | 10.5 | 21.1 |
| Batez besteko tenperatura minimoa (°C) | 4.3 | 6.1 | 9.7 | 14.2 | 18.4 | 21.5 | 23.8 | 23.7 | 19.9 | 15.4 | 10.6 | 6.0 | 14.5 |
| Pilatutako prezipitazioa (mm) | 16.2 | 16.9 | 30.3 | 75.1 | 118.4 | 147.2 | 188.3 | 125.9 | 135.5 | 78.1 | 37.3 | 18.0 | 987.2 |
| Prezipitazio egunak (≥ 0.1 mm) | 8.9 | 8.6 | 10.7 | 12.5 | 13.5 | 13.6 | 12.8 | 10.1 | 14.6 | 14.0 | 10.6 | 8.3 | 138.2 |
| Eguzki orduak | 31.7 | 43.6 | 81.7 | 118.4 | 130.7 | 122.6 | 168.6 | 193.8 | 96.5 | 67.5 | 53.3 | 26.9 | 1135.3 |
| Hezetasuna (%) | 85 | 81 | 77 | 76 | 75 | 79 | 80 | 76 | 82 | 84 | 84 | 86 | 80.4 |
| Iturria: ||||||||||||||

## Ikus, gainera

* Sichuan probintziaren banaketa administratiboa

## Erreferentziak

* ↑ http://cdc.cma.gov.cn/shuju/search1.jsp?dsid=SURF_CLI_CHN_MUL_MMON_19712000_CES&tpcat=SURF&type=table&pageid=3 China Meteorological Administration

## Kanpo estekak

* (Txineraz) Nanchong hiriko gobernuaren webgunea.
* Datuak: Q426996
* Multimedia: Nanchong / Q426996
# Eszitiar

Eszitiarrak (grezieraz: Σκύθης, Σκύθοι) Antzinaroko turkiar herri talde bat izan ziren, artzaintza nomadan eta azpiko zaldien hazkuntzan oinarritzen zen kultura zeukana. Antzinaro Klasikoan zehar, eszitiarrak nagusi izan ziren Estepa Pontikoan, greziar iturrietan Eszitia deitzen zutena.
Antzinaro Berantiarrean sarmaziarrek euren menpe hartu zituzten, estepetako nagusi bezala eszitiarren tokia hartu zuten kulturalki oso antzekoa zen herri bat.
Eszitiarrei buruz ezagutzen den gehiena, atzerriko iturrietan du jatorria, zehazki greziar eta latindarretan. Horietatik garrantzitsuenak Herodotoren (K.a. 440) Historiak laneko IV. liburua, Estrabonen Geografia eta Ovidioren Gutuna Pontotik dira, azken honek nagusiki Eszitia Txikia deskribatzen duelarik, biak garai berekoak (K.a. 13 inguru).
Arkeologiak eszitiar kulturaren lekukotzak Errusia hegoaldeko eta Ukrainako tumulu edo hil muinoetan topatu ditu.
Adituen ustez eszitiarrak izan ziren aurrenetarikoak zaldiak etxekotzen eta hezten. Horretarako estepetako tarpan zaldi basatiak erabili zituzten. Zaldun trebeak omen ziren.
Eszitiar etnonimoa denbora luzez Eszitia izenaz ezagutu ziren gaur egungo Errusia, Ukraina eta Asia Erdialdeko eskualdeak okupatu edo antzeko ohiturak zituzten beste herri batzuei buruz aritzeko ere erabili izan da.
Euren aurrekariak K.a. 2000n izan zituztela ezagutzen da, baina historian duten lehen agerpena K.a. VII. mendean izan zen, asiriarrekin izan zuten aliantza batean. Zenbait mende beranduago mediarrekin lan egin zuten (persiarrekin senidetutako irandar herri bat, Asiriar Inperioa desegiteko.

## Erreferentziak

* ↑ Euskaltzaindia. (2015-1-30). 174. araua: Antzinateko herriak. Ekialdeko eta Europako herriak. , 3 or..

## Ikus, gainera

* Eszitia

## Kanpo estekak

* Datuak: Q131802
* Multimedia: Scythians / Q131802
# Lenie van der Hoorn

Lenie van der Hoorn-Langelaan (Pijnacker, 1948ko martxoaren 30a) Herbehereetako distantzia luzeko abiadura-patinatzailea da eta Elfstedentocht txapelketa irabazi zuen lehen emakumea.

## Biografia

Lenie Langelaanek 1970eko urtarrilaren 7an lortu zuen bere lehen arrakasta Ronde van Loosdrechten, bigarren bukatu zuelarik. 1972an Jan van der Hoornekin ezkondu eta bere abizena hartu eta gero, Ter Aar herrira joan zen bizitzera, eta Rotterdameko patinatzaileen elkartean hasi zen entrenatzen. Han lortu zuen lehen arrakasta 1976an, Oldambtrit lasterketan. 1979an Ankeveeneko Hiru Egunak, Westlandeko Maratoia (1981ean ere bai) eta Rottemerentocht irabazi zituen. Azken hori ere 1982an eta 1991n irabazi zuen, eta horietatik 1982koak eman zion sari handiena dirutan: 200 florin. Veluwemeertocht lasterketa ere irabazi zuen 1980an eta 1987an, eta 1978ko otsailaren 26an munduko erresistentzia errekorra hautsi zuen Amsterdameko Jaap Edenbaanen, 31.212,59 metrorekin. Loosdrechtse Plassenen izotz naturalaren gaineko NKren lehen maratoi ofizialean, Van der Hoorn ere izan zen. 1985eko otsailaren 21ean, Evert van Benthem baino 47 minutu beranduago eta Betty Westerveld eta Ineke Kooimanen aurretik, Elfstedentochtean hamahirugarren edizioan parte hartu zuen lehen emakumea izan zen, 37 urterekin, Van der Hoorn Elfochenteko lehen emakume irabazle ez-ofiziala bihurtu zuena. Urte bat geroago, Hamaika Hirietako Hamalaugarren Itzulian hirugarren emakumea izan zen.
2008an, Haarlemeko maratoi batzordeak antolatutako Haarlemeko patinaje pista txapelketan lehiatu zen oraindik Van der Hoorn. IJsclub Haarlemeko kidea da. Nieuwkoop udalerrian bizi da.

## Erreferentziak

* ↑ «DPG Media Privacy Gate» myprivacy.dpgmedia.nl (Noiz kontsultatua: 2024-11-20).

## Kanpo estekak

* Datuak: Q2127464
* Multimedia: Lenie van der Hoorn-Langelaan / Q2127464
# Club de Remo Barquereño

Club de Remo Barquereño San Vicente de la Barquerako arraun elkartea da. 1969. urtean sortu zen eta bateletan aritzen da.

## Historia

Bateletan lehiatzen hasi zen eta aurreneko garaipena Espainiako Printzeraren saria izan zuen 1972an. Laredo R.C.k eta Educación y Descanso elkarteak utzitako materialarekin aritzen ziren 1986an material propioa erosi zuten arte.
XXI mendearen hasieran ia utzia egon zen, ontzirik atera gabe baina 2009an José Manuel García Sánchez presidente izendatu eta C.R. Pontejosekin batera trainerua ere atera zuen, Kantabriako estropadetan parte hartu zuena. Urte hartan instalazio brriak inauguratu zituen. 2013an berriz atera zuen trainerua eta Luancoko El Socorro Banderan hirugarren postua lortu zuen. 2015etik aurrera arraun olinpikoan ere lehiatzen da.
Urte horietan beteranoen trainerua ere osatu zuen estropada gutxi batzuetan aritzeko. 2012an etxeko Bandera irabazi zuen.

## Erreferentziak

* 1 2 (Gaztelaniaz) «C.R. Barquereño – Federación cántabra de Remo» www.fecanremo.com (Noiz kontsultatua: 2018-04-09).
* ↑ (Gaztelaniaz) «Detalle - Gobierno - cantabria.es» Gobierno (Noiz kontsultatua: 2024-11-20).
* ↑ «Bandera de San Vicente» traineras.es (Noiz kontsultatua: 2024-11-20).

## Kanpo estekak

* Webgune ofiziala
* Datuak: Q5775082
* Multimedia: Club de Remo Barquereño / Q5775082
# Actividades Náuticas Castro

Actividades Náuticas Castro (izen osoa Club Deportivo Elemental Actividades Náuticas de Castro) Kantabriako Castro Urdiales udalerriko arraun elkartea da.

## Historia

Santiago Vélez kirol zinegotziak sortu zuen 2007an baina 2014an hasi zen lehiatzen. Batelak atera zituen eta 2015ean infantil gizonezkoen Espainiako txapelketa irabazi zuen, 2016an gizonezko kadeteak eta 2017an gizonezko kadete eta infantilak.
2019an KAE 2 Ligan egin zuen debuta eta KAE 2 Ligako azken postuan gelditu zen, nahiz eta estropada batzutan azken postu hori besteren bati utzi zion. Portus Amanus trainerua erabili zuen.
2020an Camargori trainerua erosi eta Flaviobriga izena eman zion. Lehenengo estropada denboraldi aurrean irabazi zuen, Ría del Asón Jaitsiera hain zuzen ere. Kantabriako txapelketan bosgarrena izan zen eta hainbat taldek uko egin izanagatik Espainiako txapelketan hartu zuen parte, KAE 2 Ligako trainerua izan arren.

## Banderak

* Ría del Asón Jaitsiera (1): 2020.

## Denboraldiak

| Urtea | Liga | Kontxa | Espainiako txap. |
| 2019 | KAE 2 Liga, 11.a | - | - |
| 2020 | KAE 2 Liga, 7.a | - | 7.a |

## Erreferentziak

* ↑ (Gaztelaniaz) El Club – A. N. CASTRO. (Noiz kontsultatua: 2024-06-03).
* ↑ (Gaztelaniaz) Camargo, Radio. (2020-03-09). «Cuartos en el Descenso del Asón» radiocamargo.es (Noiz kontsultatua: 2024-06-03).
* ↑ (Gaztelaniaz) «Zierbena logra el Campeonato de España de Traineras por tercera vez en su historia» Mundo Deportivo 2020-08-02 (Noiz kontsultatua: 2024-06-03).

## Kanpo estekak

* www.actividadesnauticascastro.com
* Datuak: Q52772887
* Multimedia: Actividades Náuticas de Castro / Q52772887